ઓસ્ટ્રેલિયાના ગોલ્ડકોસ્ટમાં બુધવારથી શરૂ થઈ રહેલા કોમનવેલ્થ ગેમ્સમાં ભારતીય એથ્લીટ્‌સ પાસે સારા દેખાવની આશા છે. આ ગેમ્સનું આયોજન ચારથી ૧૫ એપ્રિલ દરમિયાન યોજાનાર છે જેમાં ૭૧ દેશોના એથ્લીટ્‌સ ભાગ લઈ રહ્યા છે. આ વખતે ભારતના કુલ ૨૧૮ એથ્લીટ્‌સ ગોલ્ડકોસ્ટ પહોંચ્યા છે. જમાં આઠ પેરા એથ્લીટ્‌સ પણ સામેલ છે. ભારતને આ વખતે શૂટિંગ, બોક્સિંગ, બેડમિન્ટન, ટેબલટેનિસ, હોકી અને એથ્લેટિક્સમાં મેડલનું પ્રબળ દાવેદાર માનવામાં આવી રહ્યું છે. ભારતે આ વખતે ૨૧૮ એથ્લીટ્‌સને મોકલ્યા છે જે પૈકી સૌથી વધુ એથ્લેટિક્સમાં ૩૨ ખેલાડીઓ સામેલ છે જ્યારે શૂટિંગમાં ૨૭ ખેલાડીઓને સામેલ કર્યા છે. આ ઉપરાંત વેઇટ લિફ્ટિંગમાં ૧૬, બોક્સિંગમાં ૧૨, બેડમિન્ટનમાં ૧૦, લોન બોલમાં ૧૦ અને ટેબલટેનિસમાં ૧૦ એથ્લીટ્‌સને સામેલ કરાયા છે.